hotchpotch/miracl-hf-unified huggingface dataset:
Ordino
Ordino on yksi Andorran seitsemästä kunnasta. Se sijaitsee maan pohjoisosassa. Kunnan pinta-ala on 89 neliökilometriä ja asukasluku arviolta 4 675 vuonna 2017.
APOEL FC
APOEL FC () on kyproslainen jalkapalloseura, jonka kotipaikka on Nikosia. Se on osa vuonna 1926 perustettua urheiluseuraa, jonka lajeihin kuuluvat myös muun muassa lentopallo ja koripallo.
Apoel on Kyproksen menestynein seura. Se on voittanut 20 liigamestaruutta ja 19 cup-mestaruutta. Euroopan kentillä sen suurimmat saavutukset ovat pääsy lohkovaiheeseen Mestarien liigassa kaudella 2009–2010 ja puolivälieriin kaudella 2011–2012 sekä eteneminen toiselle kierrokselle UEFA Cupissa kaudella 2008–2009.
Apoelin kotikenttä on GSP Stadion.
Sant Julià de Lòria
Sant Julià de Lòria on yksi Andorran seitsemästä kunnasta. Se sijaitsee maan eteläosassa. Kunnan pinta-ala on 60 neliökilometriä ja asukasluku oli arviolta 9 001 vuonna 2017.
Eriokromimusta T
Eriokromimusta T eli ERIO T (CHNOSNa) on atsoväriaine ja yksi yleisimmin käytetyistä kompleksometrisistä indikaattoreista. Yhdistettä käytetään indikaattorina metalli-ionien kompleksometrisessä titrauksessa, erityisesti veden kovuuden määrittämisessä.
Kompleksometrinen titraus perustuu kompleksien muodostumiseen ja hajoamiseen. Eriokromimusta T muodostaa kompleksin metallien kanssa kahdella fenolisella ryhmällään ja sulfoniryhmällä.
Eriokromimusta T:tä käytetään erityisesti indikaattorina määritettäessä veden kovuutta aiheuttavia kalsium- ja magnesiumioneja. Tutkittavan liuoksen pH asetetaan arvoon 10 ammoniakkipuskuriliuoksen avulla. Liuokseen lisätään indikaattoria, jonka väri muuttuu punaiseksi, koska kalsium- ja magnesiumionit muodostavat sen kanssa värikkään kompleksin. Liuos titrataan EDTA:lla eli etyleenidiamiinitetraetikkahapolla, joka muodostaa pysyvämmän kompleksin ionien kanssa. Tällöin eriokromimusta T:n väri muuttuu siniseksi. Kun sininen väri jää pysyväksi, on loppupiste saavutettu. Ionien pitoisuus voidaan laskea kuluneen EDTA:n määrän perusteella.
Eriokromimusta T:tä käytetään myös tutkittaessa muun muassa sinkki- ja lyijypitoisuuksia. Sinkkiä titrattaessa alumiini naamioidaan ammoniumsitraatin avulla, jotta se ei häiritsisi titrausta. Lyijy erotetaan mineraaleistaan käyttämällä natriumdietyyliditiokarbamaatin trikloorimetaaniliuosta.
Eriokromimusta T luokitellaan ärsyttäväksi yhdisteeksi. Aineen pölyt aiheuttavat oireita muun muassa silmissä. Tutkimuksissa on havaittu, että Eriokromi T vaikeuttaa endoteelisolujen kasvua.
Katkarapukala
Katkarapukala ("Aeoliscus strigatus") on meressä elävä kala, joka viettää pitkiä aikoja pää alaspäin.
Katkarapukala kasvaa 15 cm pitkäksi. Sen väritys vaihtelee elinympäristön mukaan: hiekkapohjalla kala on vaalea ja siinä on selvä musta juova suusta pyrstöön, meriruohon seassa sävy on vihertävä, ja juova on epämääräinen.
Katkarapukalaa tavataan Intian valtamerellä ja Tyynenmeren länsiosassa, tyypillisesti 1-20 metrin syvyydessä. Se elää parvina joko merisiilien piikkien joukossa tai haarovien kivikorallien seassa. Se syö eläinplanktonista pieniä äyriäisiä.
Kalaa pidetään joskus pieninä parvina meriakvaarioissa. Se ei sovi nopeasti uivien kalojen joukkoon, ja tarvitsee elävää ruokaa kuten kidusjalkaisia.
Noitamonni
Noitamonni ("Rineloricaria sp.". L-numero L010a), on imumonneihin kuuluva eteläamerikkalainen kala. Noitamonnin väritys muistuttaa sen elinympäristöä, hiekkapohjaa. Noitamonnit liikkuvat luonnossa löyhinä ryhminä. Noitamonni on kotoisin puhtaista lievästi happamista virtaavista vesistä, joissa veden lämpötila on 24–28 astetta. Akvaario-oloissa noitamonni tarvitsee ainakin 100–150 litraisen akvaarion.
Noitamonni-nimellä myydään ilmeisesti eri lajeja ja kenties risteymiä. Tämä kala muistuttaa suuresti lajia "Rineloricaria lanceolata". Myös lajia "Loricaria parva" (syn. "Rineloricaria parva" ja "Hemiloricaria parva") sekä muita suvun "Hemiloricaria" kaloja on kutsuttu noitamonneiksi. Suurin osa lajeista jää 10-15 sentin pituisiksi. Kun suvun lajeja on määritetty Etelä-Amerikassa 1900-luvun alussa, kalojen pyydystyspaikka on kuvattu joskus melko epämääräisesti. Uusia lajeja löytyy jatkuvasti, ja vanhoja määritetään uudelleen.
Seututie 747
Seututie 747 on Pohjanmaan maakunnassa, Pedersören ja Kruunupyyn kuntien alueilla kulkeva seututie. Tie kulkee Pedersören Edsevöstä Ytteresseen yhdessä kantien 68 kanssa. Ytteressestä seututie 747 kulkee eräiden Pedersören ja Kruunupyyn kylien kautta valtatielle 13, lähelle Emetinjärveä. Tien pituus on 28 kilometriä.
Tie palvelee paikallisen liikenteen lisäksi Pietarsaaren- ja Kaustisen seutukuntien välistä liikennettä ja yhdistää valtateitä kahdeksan ja 13. Kantatien 68 kanssa yhteisellä osuudella tie toimii myös Pietarsaaren sisääntulotienä.
Eemeli Jaakkola
Kustaa Eemeli (Emil) Jaakkola (29. toukokuuta 1882 Ypäjä – 3. maaliskuuta 1936 Ypäjä) oli suomalainen toimittaja, kirjailija ja suomentaja.
Jaakkola toimi myös suomentajana, ja hän kirjoitti lisäksi lehtiin. Jaakkola suomensi unkarin kielestä Ferenc Molnárin romaanin "Parooni".
Jaakkolan vanhemmat olivat maanviljelijä Kustaa Fredrik Jaakkola ja Johanna Konkka. Hän pääsi ylioppilaaksi Turun klassillisesta lyseosta vuonna 1903.
Jaakkola esikoisteos, seikkailuromaani "Kolme karoliinia", kertoi ruotsalaisten ja suomalaisten karoliinien vaiheista vuonna 1711 Venäjän–Turkin sodassa sen jälkeen, kun Ruotsin kuningas Kaarle XII oli pienen karoliinijoukon kanssa päässyt pakenemaan Turkin alueelle vuonna 1709 Poltavassa kärsityn tappion jälkeen.
Muissa teoksissaan Jaakkola kertoi lapsuus- ja nuoruusmuistoistaan Ypäjältä ("Maaelämän sulot") sekä kokemuksistaan Suomen sisällissodasta ("Vapaussodan kuormarengit"). Jaakkola oli sodan aikana valkoisten joukoissa aluksi Porin rintamalla hevosrenkinä ja sittemmin Vaasaan perustetun senaatin ja päämajan tiedotuslehden toimittajana. Viimeisessä romaanissaan "Neljän vuosisadan sukutalo" Jaakkola kuvasi kotitalonsa Ypäjän Perttulan kylässä sijainneen Jaakkolan (romaanissa Sipilän talo) talon ja sen asukkaiden vaiheita. Jaakkola esiintyy itse romaanin lopulla Heikki Sipilä -nimisenä henkilönä.
Vaeltajapuhdistaja
Vaeltajapuhdistaja ("Diproctacanthus xanthurus") on koralliriutoilla elävä pieni, pitkulainen kala.
Vaeltajapuhdistaja kasvaa noin 10 cm pitkäksi. Sen vartalossa on kaksi mustaa raita kyljessä ja selkäevän tyvessä. Yläosa on sinisävyinen, vatsapuoli kellertävä. Pyrstö on kirkkaan keltainen.
Vaeltajapuhdistajia tavataan Tyynenmeren keski- ja länsiosissa. Ne elävät koralliriutoilla ja matalissa laguuneissa. Nuoret yksilöt nyppivät ulkoloisia muista kaloista, aikuiset kalat elävät parvissa ja syövät lähinnä korallien polyyppejä.
Kalalaji on saanut nimensä nuorten yksilöiden elintapojen mukaan. Sitä pidetään joskus meriakvaariossa; riutta-akvaarioon se ei sovi, koska se syö korallien polyyppejä ja näykkii simpukoita.
Käsivarsinauha
Käsivarsinauha on yleensä vasemman käsivarren ympärille kiinnitetty kangasnauha, joka osoittaa joukkoa, asemaa tai työtehtävää. Sitä käytetään usein tunnusmerkkinä kuulumisesta sotilaalliseen joukkoon, jolle ei ole voitu jakaa yhtenäistä sotilaspukua.
Seututie 748
Seututie 748 on Pohjanmaan maakunnassa, kokonaisuudessaan Kruunupyyn kunnan alueella kulkeva seututie. Tie kulkee Kruunupyyn keskustaajamasta valtatie kahdeksalta Kokkola-Pietarsaaren lentoaseman ohitse eräiden Kruunupyyn kylien läpi Alavetelin kirkonkylään valtatielle 13. Tie kulkee pitkästi Kruunupyynjoen vartta. Tien pituus on 19 kilometriä.
Ahaa-elämys
Ahaa-elämys on hahmopsykologian piirissä syntynyt käsite, jolla kuvataan äkillistä oivallusta esimerkiksi ongelmanratkaisun yhteydessä. Käsitteen loi alkujaan saksalainen psykologi Karl Bühler, joka tutki 1900-luvun alussa ajattelumalleja.
Ilmiöstä käytetään usein myös nimitystä "Heureka". Sarjakuvissa vastaavaa oivallusta edustaa hahmon pään päälle syttyvä hehkulamppu.
Puhdistaja
Puhdistaja ("Labroides dimidiatus") on koralliuriutoilla elävä pieni, pitkulainen huulikalojen heimon kala.
Puhdistaja kasvaa noin 14 cm pitkäksi. Sen kyljessä on musta, pyrstöä kohti levenevä raita. Yläosa ja evät ovat sinisävyiset, vatsapuoli kellertävä.
Puhdistajia tavataan Indopasifiselta merialueelta. Ne elävät koralliriutoilla ja matalissa laguuneissa. Ne nyppivät ulkoloisia ja kuollutta ihoa muista kaloista ja pysyttelevät tietyillä paikoilla, joihin isot kalat osaavat palata puhdistettaviksi.
Werner Kuusikko
Anders Werner Kuusikko (3. toukokuuta 1903 Haaparanta, Ruotsi – 1938 Neuvosto-Karjala) oli suomalainen kirjailija ja toimittaja, joka käytti toimittajana myös nimimerkkiä "Venni Kuusio". Werner Kuusikon vanhemmat olivat suomalaisia. Isä Antti toimi räätälinä Tornionjoen molemmilla puolilla kunnes hän lasten kasvun ja kouluun menon myötä asettui Suomen puolelle.
Werner kirjoitti 22-vuotiaana ensimmäisen näytelmänsä nimeltä Aavasaksalla. Sitä seurasi Huomenkellot, jota pidetään hänen arvokkaimpana teoksenaan työväenkirjallisuuden kannalta. Sen kustantaja on sosiaalidemokraattien omistama Oulun läänin Työväen Kirjateollisuus oy, joka aloitti 1918 lakkautetun "Kansan Tahdon" julkaisemisen uudelleen vuonna 1919 nimellä "Pohjan Kansa". Viranomaisten julkaisukieltojen takia lehti ilmestyi myöhemmin mm. nimellä "Pohjan Voima" 1924–1930. Kun lehden vastaava toimittaja sai vankeustuomion keväällä 1930, joutui Werner ottamaan hänen tehtävänsä. Lehti lakkautettiin jo kesäkuussa 1930. Vernerin poliittisia runoja julkaistiin Pohjan Voimassa vuodesta 1927 alkaen nimimerkillä Venni Kuusio.
Oulun läänin Työväen Kirjateollisuus lähti vuonna 1926 kilpailemaan Revontulet-nimisellä lehdellä viikkolehtirintamalla. Werner toimitti tätä Pohjan Voiman sivujulkaisua vuodesta 1928. Revontulet oli merkittävä tulonlähde lehtiyhtiölle, ja se piti myös hengissä Pohjan Voimaa. Myös Revontulet lakkautettiin 1930, vaikka sen sisältö ei juurikaan eronnut vastaavista porvarillisista kilpailijoistaan. Lehti julkaisi rakkaus-, jännitys- ja rikoskertomuksia, pakinoita, runoja ja jatkokertomuksia. Revontulten merkittävintä antia ovat kuitenkin sen päätoimittajan kirjalliset pikkutyöt, lähinnä lyriikkaa mutta myös jonkin verran proosaa. Revontulten jälkeen Werner ystävineen halusi perustaa uuden lukemistolehden, mutta se ei saanut julkaisulupaa.
Työttömyydestä kärsivä sosiaalidemokraatti Werner meni neuvosto-Karjalaan. Hän kirjoitti alkuvuosina ahkerasti kotiinsa kirjeitä. Vuonna 1933 Wenne kirjoittaa: ”Työ täällä radiossa käy entistä latuaan. Nyt minulla on sellainen paikka, josta sielläkin usein haaveilin. Saan palkkaa siitä, että yksinomaan kirjoittelen – mitään muuta ei tehtäviini kuulu. …. Teatteri harjoittelee muun ohessa parhaillaan minunkin kahta 1-näytöksistä näytelmääni, ”Tulivuori” ja ”Uittokämpällä”. Kaikki näytti olevan hyvin.
Stalinin puhdistukset koituivat Wernerin kohtaloksi, joka oli vuosikymmeniä tuntematon perheellekin. Kirjeiden tulo loppui 1933. Eila Lahti-Argutinan kirjan (Olimme joukko vieras vaan. Venäjänsuomalaiset vainouhrit Neuvostoliitossa 1930-luvun alusta 1950-luvun alkuun.) mukaan Werner on toiminut Karjalan radiokomiteassa 1933-1934, myöhemmin hän on ollut Karhumäen piirissä Tshelmuzhissa metsätyöläisenä.
Neuvostoliiton arkistojen avauduttua on selvinnyt, että Werner pidätettiin kesäkuussa 1938 ja asetettiin syytteeseen vakoilijana, tuomittiin kuolemaan syyskuussa, teloitettiin ampumalla lokakuussa 1938. Hautapaikka on Petroskoin ympäristössä. Vernerin maine palautettiin Petroskoissa 7.5.1989.
Nimimerkillä "Venni Kuusio":
H-luokka (hävittäjä)
H-luokka oli Britannian Kuninkaallisen laivaston hävittäjäluokka. Luokka muodosti vuoden 1934 laivasto-ohjelman hävittäjät ja ne olivat toisinto G-luokasta. Alusten rakentaminen aloitettiin 1935 ja ne otettiin käyttöön vuodenvaihteessa 1936-1937.
Alusten pääaseistuksena olivat 4,7 tuuman 45 kaliiperin QF Mk IX tykit, joiden korotuskulman kasvattamiseen oli löydetty parempi ratkaisu. Tykeille saatiin sama korotuskulma kuin aiemmin, mutta kanteen ei tarvinnut tehdä muutoksia ylimpiä korotuskulmia varten.
Suunnittelussa tapahtuneet parannukset sekä lisääntynyt hitsaus alusta rakennettaessa pienensi uppoumaa noin 50 tonnia edeltäneeseen G-luokkaan verrattuna. "HMS Herossa" ja "HMS Herewardissa" testattiin uutta siltarakennetta, joka tuli olemaan käytössä I-luokasta vuoden 1944 Battle-luokkaan. Uusi siltarakenne oli tarpeen, koska "HMS Herewardissa" kokeiltiin uutta 4,7 tuuman tykkiä kaksiputkisena CP Mk XIX asennuksena, jota tultiin käyttämään Tribal-luokassa sekä J-, K- ja N-luokissa. Tornin ollessa 13 tuumaa korkeampi kuin aiempi ratkaisu tuli tarve korottaa ruorihuonetta näkyvyyden säilyttämiseksi.
Luokan aluksiin asennettiin kolme Admiralty 3 rumpuista kattilaa, joihin kytkettiin kaksi vaiheiset Parsonsin turbiinit. "HMS Hyperioniin" asennettiin yksi Johnson-tyyppinen kattila, joka oli sekä pienempi että tehokkaampi kuin Admiralty-kattilat.
Kuninkaallisen laivaston perinteiden mukaisesti kuhunkin luokkaan rakennettiin myös laivueenjohtaja, joka oli hieman suurempi ja paremmilla viesti- ja johtamisjärjestelmillä varustettu. H-luokan laivueenjohtajana oli "HMS Hardy".
Argentiinan laivasto tilasi Britanniasta seitsemän Buenos Aires -luokan alusta, jotka luovutettiin tilaajalle 1938. Alukset valmistuivat Vickers Armstrongin, Cammell Lairdin ja John Brownin telakoilta.
Brasilia tilasi 1938 Britannialta kuusi Jarua-luokan alusta. Alukset valmistuivat sodan alla ja Britannia siirsi ne omaan käyttöönsä liittäen ne Havant-luokkana Kuninkaalliseen laivastoon, jossa ne rinnastettiin H-luokkaan.
Alusten siirron jälkeen maalle jäi ainoastaan yksi palveluskelpoinen hävittäjä, joka oli jo yli-ikäinen Britanniasta hankittu Porpoise-luokan "Maranhão" ja lisäksi kolme valmisteilla ollutta Marcilio Dias -luokan alusta olivat saattajiksi sopimattomia. Brasilia päätti tilata korvaavat hävittäjänsä Ihla das Cobrasin telakalla Rio de Janeirosta, jolta tilattiin Acre-luokka. Acre-luokan alukset pohjautuivat Britanniasta saatuihin H-luokan piirustuksiin, mutta varustus tuli pääosin Yhdysvalloista esimerkiksi pääaseet olivat 5 tuuman Behtlehemin tykkejä.
Otto Oinonen
Otto Oinonen (; 27. marraskuuta 1898 Pielisjärvi – 11. syyskuuta 1937 Petroskoi) oli suomalainen Neuvostoliittoon muuttanut toimittaja ja kirjailija.
Oinonen syntyi maanviljelijäperheeseen. Hän työskenteli maa- ja metsätöissä sekä uittomiehenä. Talvella 1918 hän siirtyi Venäjälle rakentamaan Muurmannin rataa. Vuosina 1920–1922 hän opiskeli Pietarin punaupseerikoulussa.
Vuonna 1923 Oinonen palasi Suomeen, jossa hänet tuomittiin vuodeksi vankeuteen syytettynä vallankaappauksen valmistelusta. Vapauduttuaan hän asui vuosina 1924–1925 Neuvosto-Karjalassa. Vuonna 1925 Oinonen muutti jälleen Suomeen, jossa hän toimi Työväenjärjestöjen tiedonantajan toimittajana ja työläiskirjailijaliiton sihteerinä. Näinä vuosina hän käänsi suomeksi Lidija Seifullinan, Fjodor Gladkovin ja Veniamin Kaverinin teoksia. Vuonna 1929 ilmestyi Oinosen romaani "Tienhaarassa".
Vuonna 1930 Oinonen pidätettiin uudelleen ja hänet tuomittiin viideksi vuodeksi Sukevan vankilaan. Vuonna 1934 hän pakeni ja muutti Neuvostoliittoon. Vuonna 1935 Oinonen toimi Rintama-kirjallisuuslehden toimittajana. Hän julkaisi teatteriarvosteluja sekä katkelmia romaanista "Professori Popovin juttu" ja vankilaelämää käsittelevästä muistelmateoksesta "Kahleissa ja karkurina".
Oinonen pidätettiin heinäkuussa 1937, tuomittiin kuolemaan syytettynä vakoilusta ja vastavallankumouksellisesta toiminnasta ja ammuttiin Petroskoin lähellä. Hänen maineensa palautettiin vuonna 1963.
Paikallishallinto (Venäjä)
Paikallinen itsehallinto on Venäjän federaation liittovaltiosubjekteissa (esim. alueet, tasavallat) järjestetty kaksitasoisena. Nykyinen kunnallishallinto ja sen yksiköt luotiin kunnallishallintouudistuksessa 2006.
Ensimmäisen eli alemman tason yksiköitä ovat kunnat (). Suuremmat, ylemmän eli toisen tason yksiköt, piirit eli kunnallispiirit () muodostuvat yleensä useista kunnista. Kunnallispiirien rinnalla toisen tason yksiköitä ovat kaupunkipiirikunnat ().
Kuntia on kahta tyyppiä, maalaiskuntia () ja kaupunkikuntia (). Kaupunkikunnan keskuksena on joko kaupunki ("gorod") tai kaupunkimainen taajama (). Väestötilastoissa kuntien asukkaat ryhmitellään kaupunkilaisiin ja maaseudun asukkaisiin; kaupunkien ja kaupunkimaisten taajamien asukkaat lasketaan tällöin kaupunkilaisiksi. Maalaiskunnissa ei ole usein ole kaupunkimaista asutusta, ja niiden keskuksena on joko maaseututaajama () tai kylä ("selo", "derevnja"). Kuntien keskustaajamat on merkitty esimerkiksi väestötilastoihin ("raionnyi tsentr").
Järjestelmästä on muunnelmia Venäjän eri federaatiosubjekteissa ja esimerkiksi suurten kaupunkien kohdalla. Esimerkiksi Sverdlovskin alue on jaettu ensin alueen viiteen hallintopiiriin (), joihin alueen lukuisat piirit ja kaupunkipiirikunnat muutamaa alueelle suoraan alisteista poikkeusta lukuun ottamatta sijoittuvat.
Suurissa liittovaltiokaupungeissa (Moskova, Pietari) on oma paikallishallintohierarkiansa.
HMS Hasty (H24)
HMS Hasty (viirinumero H24) oli Britannian Kuninkaallisen laivaston H-luokan hävittäjä, joka palveli toisessa maailmansodassa.
"HMS Hasty" liitettiin palvelukseen otettaessa H-luokan aluksista muodostettuun Välimeren laivaston 2. Hävittäjälaivueeseen, jossa se palveli edelleen toisen maailmansodan alkaessa.
Sodan alussa laivue määrättiin Etelä-Atlantille, kunnes ne palasivat vuoden 1940 alussa takaisin Norjan operaatioihin. "HMS Hasty" oli telakalla huollettavana toisen Narvikin taistelun aikana. "HMS Hasty" ja laivueen jäljellä olevat alukset palasivat "HMS Havock", "HMS Hereward", "HMS Hero", "HMS Hostile" ja "HMS Hyperion" toukokuussa 1940 Välimerelle.
Alus otti osaa heinäkuussa 1940 Calabrian taisteluun sekä Spadan taisteluun. Alus suojasi 17. syyskuuta lentotukialus "HMS Illustriousia" sen koneiden upottaessa Italian laivaston hävittäjät "Borean" ja "Aquilonen" sekä rahtialukset "Gloria Stellan" (5490 grt) ja "Maria Eugenian" (4702 grt) Benghazin satamassa. Alus otti osaa 8. lokakuuta operaatio MB6:een.
Alus otti osaa maaliskuussa 1941 Matapanin taisteluun ja huhtikuussa 1941 Kreetan evakuointiin. Alus upotti 23. joulukuuta Sollumista pohjoiseen syvyyspommein yhdessä "HMS Hotspurin" kanssa Saksan laivaston sukellusveneen "U-79":n (}).
"HMS Hastyyn" osui 14. kesäkuuta 1942 Saksan laivaston E-veneestä "S-55" laukaistu torpedo aluksen ollessa suojaamassa operaatio Vigorousin saattuetta Aleksandriasta Maltalle. Seuraavana päivänä "HMS Hotspur" upotti aluksen torpedolla.
Eero Havas
Eero Oskari Havas (sukunimi vuoteen 1906 "Örling"; 18. lokakuuta 1899 Lempäälä – 26. helmikuuta 1968 Tampere) oli suomalainen kansakoulunopettaja ja runoilija.
Havaksen vanhemmat olivat Lempäälän Lempoisten kansakoulun opettajat Oskari Havas ja Augusta Böhling. Eero oli kolmas perheen kahdeksasta lapsesta. Hän kävi kahdeksan luokkaa oppikoulua Tampereella. Havas oli mukana valkoisten puolella Suomen sisällissodassa ja osallistui myös Pohjan Poikain Viron-retkeen ja Aunuksen sotaretkeen. Havas opiskeli sitten Jyväskylän seminaarissa ja valmistui kansakoulunopettajaksi 1928.
Havas toimi Ruoveden Pekkalan kylän kansakoulun opettajana 1927–1954. Vuonna 1929 hän meni naimisiin opettja Ilma Salon kanssa. Havas kuului Ruoveden kunnanvaltuustoon 1937–1951. Hän oli myös kirkkovaltuuston jäsen ja Pekkalan meijerin isännöitsijä.
Havas muutti vaimonsa kuoltua 1954 Alastarolle, jossa hän oli yhteiskoulun opettajana 1956–1965. Hän meni myös uusiin naimisiin Laina Maria Soinin kanssa.
Jatkosodassa kaatunut kirkkoherra ja kansanedustaja Väinö Havas oli Eero Havaksen vanhempi veli. Hänen sisarensa oli lähetystyöntekijä Aili Havas.
Karl Gustaf Sirén
Karl Gustaf Sirén (13. helmikuuta 1847 Kukkolan kartano, Lempäälä – 11. joulukuuta 1905 Viipuri) oli suomalainen pappi ja kirjailija.
Sirénin vanhemmat olivat Kukkolan rusthollari Elias Eliaanpoika Sirén ja Anna Kristiina Villilä (Anna Stiina Antintytär). Hänen isänsä teki vararikon ja joutui luopumaan 1855 Kukkolan kartanosta jonka hän oli hankkinut 1819. Hän muutti perheineen läheisen Kuljun kartanon Guldmunin-torppaan jossa hän oli torpparina kuolemaansa saakka 1864.
Sirén pääsi ylioppilaaksi Jyväskylän alkeisopistosta 1869 ja hän suoritti teologian erotutkinnon Helsingin yliopistossa 1871. Hänet vihittiin papiksi samana vuonna. Sirén oli vt. kappalaisena Vårdössä 1871–1873, vt. kappalaisena Lumparlandissa 1873, virkavuosisaarnaajana Hammarlandissa 1873–1874 sekä pitäjänapulaisena Piikkiössä 1874–1877 ja vt. kappalaisena Kurussa 1877–1878. Viimeksi hän oli Viipurin yhdistetyn kaupunki- ja maaseurakunnan kappalaisena vuodesta 1878 kuolemaansa saakka.
Karl Gustaf Sirén meni naimisiin 1872 Turussa viinikaupan myyjänä toimineen Wilhelmina Margareta Sandellin kanssa. Neljästä lapsesta tunnetuin oli poliitikko ja kirjailija Yrjö Sirola.
Kurikka (täsmennyssivu)
Kurikka tarkoittaa seuraavia:Kurikka on seuraavien suomalaisten henkilöiden sukunimi:Aihepiiriin liittyvät myös seuraavat:
Luettelo Lähi-idän varhaisista neoliittisista löytöpaikoista
Luettelo Lähi-idän varhaisista neoliittisista löytöpaikoista sisältää arkeologisia löytöpaikkoja, jotka liittyvät varhaisen maanviljelyn kehitykseen Lähi-idässä
Bootlegs &amp; B-Sides
Bootlegs & B-Sides tarkoittaa seuraavia asioita:
The Way of All Flesh
The Way of All Flesh on ranskalaisen death metal -yhtye Gojiran neljäs albumi.
From Mars to Sirius
From Mars to Sirius on ranskalaisen death metal -yhtye Gojiran kolmas studioalbumi, joka julkaistiin 27. syyskuuta 2005.
Albumi nousi Ranskan albumilistan sijalle 44, ja pysyi listalla yhteensä kolme viikkoa.
Bootlegs &amp; B-Sides (Ice Cube)
Bootlegs & B-Sides on rap-artisti Ice Cuben kokoelma-albumi, joka julkaistiin vuonna 1997 Priority Recordsin kautta.""Check Yo Self (Remix)"'
""What Can I Do? (Remix)"'
The Link
The Link on Gojiran toinen studioalbumi, joka julkaistiin 18. huhtikuuta 2003.
Terra Incognita (Gojiran albumi)
Terra Incognita on ranskalaisen death metal -yhtye Gojiran esikoisalbumi. Se julkaistiin vuonna 2001. Albumin nimi on latinaa ja tarkoittaa tuntematonta maata.Bonuskappaleet
We Are the Luniz
We Are the Luniz on rap-yhtye Lunizin neljäs studioalbumi. Albumin julkaisi Warizone Records maaliskuussa, 2005.
Marcus Gavius Maximus
Marcus Gavius Maximus (k. 156 tai 157) oli roomalainen pretoriaanikaartin prefekti, joka palveli keisari Antoninus Piusta. Hänet nimitettiin virkaansa joko keisari Hadrianuksen kauden lopulla tai Antoninus Piuksen kauden alussa noin vuonna 138–139.
Maximus oli kotoisin Firmumin kaupungista Pohjois-Italiasta. Hän oli aikaisemmin ollut noin 10 vuotta Mauretania Tingitanan provinssin maaherrana (prokuraattori) ja tämän jälkeen Asian maaherrana. Siellä Maximus luultavasti tutustui Antoninukseen, joka myöhemmin nimitti hänet pretoriaaniprefektiksi. Maximusta on sanottu ankaraksi mieheksi, mutta hän oli kuitenkin pätevä ja hänen vastuullaan oli valtakunnan sotien johtaminen. Maximus oli virassaan noin 20 vuotta eli suhteellisen pitkään ja kuoli vuonna 156 tai 157.
Twister (jäätelö)
Twister on Ingmanin (aiemmin GB Glacen) mehujää, jossa nimensä mukaan mehujää ja jäätelö ovat kiertyneenä tikun ympärille. Perinteinen Twister on ananaksen, sitruunan ja limetin makuisista kierteistä koostuva mehujää. Twisteriä on ollut vuosien aikana myynnissä perinteisen maun lisäksi myös muina versioina. Aiemmin tuotetta myytiin nimellä Spirello.
Kevin Ford
Kevin Anthony Ford (s. 7. heinäkuuta 1960 Portland, Indiana) on eläkkeellä oleva Yhdysvaltain ilmavoimien eversti ja nykyinen NASAn astronautti. Hän on naimisissa ja hänellä on kaksi lasta. Fordilla on yli 4 000 lentotuntia ja hänellä on FAAn lentokoneiden, helikopterien ja purjelentokoneiden kaupallinen lentolupakirja. Fordilla on koelentäjän koulutus ja hän on toiminut muun muassa F-16:n koelentäjänä.
Ford suoritti alemman korkeakoulututkinnon Notre Damen yliopistossa vuonna 1982 pääaineenaan lentotekniikka, ylemmän korkeakoulutukinnon kansainvälisistä suhteista Troy State Universityssa vuonna 1989, ylemmän korkeakoulututkinnon lentotekniikassa Floridan yliopistossa vuonna 1994 ja avaruustekniikan tohtorintutkinnon Air Force Institute of Technologyssa vuonna 1997. Lisäksi hänellä on tutkintoja ilmasotakouluista.
Ford valittiin NASAn astronauttikoulutukseen heinäkuussa 2000. NASAssa hän on työskennellyt muun muassa Kansainvälisen avaruusaseman ja useiden avaruussukkulalentojen miehistön ja lennonjohdon yhteyshenkilönä (CAPCOM). Hän toimi myös operaatiojohtajana Kosmonauttien koulutuskeskus Juri Gagarinssa Tähtikaupungissa, Venäjällä tammikuusta 2004 tammikuuhun 2005. Ford jäi eläkkeelle ilmavoimista everstin arvoisena kesäkuussa 2008. 15. heinäkuuta 2008 hänet nimitettiin 29. elokuuta 2009 laukaistun avaruussukkulalento STS-128:n pilotiksi.
23. lokakuuta 2012 hänet laukaistiin Sojuz TMA-06M -avaruusaluksella toiselle avaruuslennolleen. Hän osallistuu Kansainvälisen avaruusaseman pitkäkestoisen Retkikunta 33:n miehistöön lentoinsinöörinä ja sitä seuraavan Retkikunta 34:n komentajana. Hän palannee maahan maaliskuussa 2013.
Peukaloistapakulo
Peukaloistapakulo ("Scytalopus latebricola") on Etelä-Amerikan luoteisosassa elävä varpuslintu. Peukaloistapakulo splitattiin neljäksi lajiksi vuonna 2005: "S. latebricola", venezuelantapakulo ("S. caracae"), meridantapakulo ("S. meridanus") ja ecuadorintapakulo ("S. spillmanni").
Peukaloistapakulot elävät Kolumbiassa ja Venezuelassa noin 3 900 neliökilometrin alalla.
Laji elää vuoristometsien alikasvoksessa.
Konstantinuksen riemukaari
Konstantinuksen riemukaari () on Roomassa lähellä Colosseumia sijaitseva kolmiaukkoinen riemukaari. Se on valmistunut noin vuonna 315. Konstantinus Suuri (306–337) rakennutti riemukaaren vanhojen monumenttien osista juhlistamaan Mulviuksen sillan voittoa. Valkoisesta marmorista tehdyn kaaren reliefit kertovat kolmen menestyksekkään keisarin, Hadrianuksen (117–138), Trajanuksen (96–117) ja Marcus Aureliuksen (161–180) voitokkaista taisteluista sekä metsästämisestä ja uhraamisesta jumalille.
Daz Dillinger
Delmar Drew Arnaud (s. 25. toukokuuta 1973), tunnetaan paremmin taiteilijanimellään Daz Dillinger (tai yksinkertaisemmin Daz, ennen Dat Nigga Daz) on yhdysvaltalainen hip hop -artisti ja tuottaja. Hän kuuluu Tha Dogg Pound -hip hop duoon Kuruptin kanssa. Arnaud on rap-artisti Snoop Doggin serkku.
Quintus Lollius Urbicus
Quintus Lollius Urbicus (k. vuoden 139 jälkeen) oli roomalainen poliitikko ja sotilas.
Urbicus oli kotoisin Numidiasta ja palveli legaattina kenraali Julius Severuksen alaisena toisessa juutalaissodassa vuosina 132–135. Sodan jälkeen hän toimi Germania Inferiorin provinssin maaherrana ja konsulina vuonna 138. Vuonna 139 Urbicus nimitettiin Britannian maaherraksi. Hän taisteli useita britannialaisia ja kaledonialaisia heimoja vastaan ja työnsi Rooman rajaa pohjoisemmaksi aina Etelä-Skotlantiin saakka missä hän rakennutti Antoninuksen vallin. Tämän jälkeen hän toimi Rooman kaupunginprefektinä.
Méridantapakulo
Méridantapakulo ("Scytalopus meridanus") on eteläamerikkalainen varpuslintu, joka kuvailtiin uudelleen vuonna 2005, jolloin peukaloistapakulo splitattiin neljäksi lajiksi. Lajin taksonomia on kuitenkin edelleen epäselvä.
Méridantapakulot elävät Venezuelan Andeilla Méridan ja Táchiran ympäristössä noin 32 000 neliökilometrin laajuisella alueella.
Laji elää vuoristometsien alikasvoksessa.
Venezuelantapakulo
Venezuelantapakulo ("Scytalopus caracae") on eteläamerikkalainen varpuslintu, joka kuvailtiin uudelleen vuonna 2005, jolloin peukaloistapakulo splitattiin neljäksi lajiksi.
Venezuelantapakulot elävät Venezuelan rannikon vuoristoissa Araguasta Mirandaan ja Sucren länsiosassa (Cerro Turumiquire) noin 4 400 neliökilometrin laajuisella alueella.
Laji elää vuoristometsien alikasvoksessa.
Grant Goodeve
Grant Goodeve (s. 6. heinäkuuta 1952) on yhdysvaltalainen näyttelijä sekä radio- ja televisiojuontaja, joka tuli tunnetuksi roolistaan David Bradfordina televisiosarjassa "Eight Is Enough" vuosina 1977–1981.
Goodeven ensimmäinen rooli oli pieni sivuosa sairaalasarjassa "Emergency!" vuonna 1976. Hän alkoi esittää David Bradfordia "Eight Is Enough" -sarjassa vuonna 1977, kun hahmoa sarjan pilottijaksossa esittänyt Mark Hamill luopui roolista. Goodeve esitti roolia sarjan loppuun asti ja vieraili sen jälkeen muissa sarjoissa kuten "Lemmenlaiva" ja "Dynastia". 1990-luvulla hän esitti Rick Pederseniä sarjassa "Villi Pohjola" ja vuonna 1998 alkoi juontaa seattlelaisen radiokanava KING-TV:n matkailuohjelmaa "Northwestern Backroads". Hän juontaa myös "If Walls Could Talk" -ohjelmaa Home & Garden Television -kanavalla. Hän on tehnyt myös äänirooleja videopeleihin, joita ovat Wolf O’Donnell "issa", Engineer "Team Fortress 2:ssa" sekä sivurooleja "F.E.A.R.:ssa".
Goodeve on myös laulaja. Hänen gospel-kappaleita sisältävä albuminsa "The Wonder of It All" julkaistiin vuonna 1996.
Ecuadorintapakulo
Ecuadorintapakulo ("Scytalopus spillmanni") on eteläamerikkalainen varpuslintu, joka kuvailtiin uudelleen vuonna 2005, jolloin peukaloistapakulo splitattiin neljäksi lajiksi.
Ecuadorintapakulot elävät Kolumbian Andien länsiosista Ecuadorin Cotopaxiin ja Pautejoen rannoille noin 54 000 neliökilometrin laajuisella alueella.
Laji elää vuoristometsien alikasvoksessa.
Filo-taikina
Filo-taikina (joskus "fillo-taikina", , , Pohjois-Afrikassa "malsouka") on kaakkoiseurooppalaista alkuperää oleva taikina, joka valmistetaan pääasiassa vehnäjauhosta ja vedestä. Niiden lisäksi taikinassa on hiukan öljyä, esimerkiksi oliiviöljyä. Filo-taikinaa saa myös valmiina. Filo-taikinan sanotaan olevan kevyempi vaihtoehto voitaikinalle, ja sitä käytetään samalla tavalla esimerkiksi pasteijoihin ja piiraisiin sekä paistosten kantena. Vertailu ei kuitenkaan ole suoraviivaista, sillä usein filotaikinaa käytettäessä taikinakerrosten väliin levitetään öljyä tai voisulaa.
Kreikkalaisessa keittiössä filo-taikinaa käytetään muun muassa baklavaan, galaktoburekoon ja spanakopitaan.
Brasiliantapakulo
Brasiliantapakulo ("Scytalopus novacapitalis") on Brasilian kotoperäinen varpuslintu.
Linnun pituus on noin 11 cm ja paino noin 19 g. Se on selkäpuolelta tummanharmaa ja vatsapuolelta vaaleampi, kupeet ovat ruskehtavat ja koivet kellanpunertavat.
Brasiliantapakulot elävät Brasilian sisämaassa Goiásin, Distrito Federalin ja läntisen Minas Geraisin alueella. Lajin kanta on taantunut metsien kaskeamisen ja asutuksen leviämisen myötä.
Vuoristometsät 800–1 000 m:n korkeudella merenpinnasta, tiheäkasvuiset purojen ja jokien varret.
Laji on hyönteissyöjä.
NBA-kausi 1988–1989
NBA-kausi 1988–1989 oli NBA-liigan 43. kausi. Runkosarja käynnistyi 4. marraskuuta 1988 ja päättyi 23. huhtikuuta 1989. Mestaruutta juhli 13. kesäkuuta Detroit Pistons, kun se kukisti edelliskauden finaalivastustajansa Los Angeles Lakersin finaalisarjassa suoraan otteluvoitoin 4–0.V=voitot, H=häviöt, V%=voittoprosentti, *=divisioonansa voittaja
Kaukokiito
Kaukokiito on yksityinen suomalainen kuljetusalan yritys, jonka terminaali- ja linjaverkosto muodostuu paikallisista yrittäjistä. Kaukokiito kuljettaa vuosittain noin 3 miljoonaa lähetystä 2 000 työntekijän voimin. Kuljetuskalustoon kuuluu yli 1 000 ajoneuvoyksikköä.
Kaukokiidon omistavat suomalaiset liikennöitsijät, jotka vastaavat omilla toiminta-alueillaan paitsi Kaukokiito-järjestelmän runkoliikenteestä myös terminaalitoiminnoista.
Kaukokiidon palveluita yrityksille ovat kotimaan kuljetukset ja jakelut, terminaali- ja varastointipalvelut sekä sähköiset palvelut. Kaukokiidolla on Suomessa 29 terminaalia, joiden yhteydessä toimivat sekä kotimaan että ulkomaan terminaalitoiminnot ja nouto- sekä jakelupalvelut. Pääterminaalit sijaitsevat Helsingissä, Turussa, Tampereella ja Lahdessa. Varastopisteitä on lisäksi suurimmilla talousalueilla.
Kaukokiidolle on myönnetty ISO 9001- ja ISO 14001 -sertifikaatit.
Kaukokiito Oy perustettiin huhtikuussa 1953. Ensimmäinen toimipiste oli Helsingin Hakaniementorilla. Vuonna 1956 Kaukokiito Oy muutti nimensä Helsingin Kaukokiito Oy:ksi.
Suomen Kaukokiito Oy perustettiin vuonna 1958 valtakunnalliseksi katto-organisaatioksi.
1960-luvun alussa Kaukokiito-järjestelmässä oli mukana yli sata liikenteenharjoittajaa ja noin 600 kuorma-autoa. Suomen Kaukokiito Oy:n tunnuksilla varustetut autot liikennöitsivät Pohjoismaiden lisäksi Keski- ja Etelä-Eurooppaan sekä Neuvostoliittoon.
1970-luku oli voimakkaan laajentumisen aikaa. Kansainvälinen liikenne oli vilkasta. Metsälän terminaali ja ensimmäiset varastohotellit Vantaan Voutilassa ja Tampereella otettiin käyttöön.
1980-luvulla kuljetusalalla tapahtui voimakas keskittyminen ja kilpailu kiristyi. Suomen Kaukokiito Oy keskittyi pelkästään kotimaan tavaralinjaliikenteen kehittämiseen.
1990-luvun alussa Kaukokiidon nouto- ja jakelutoimintoja sekä osia linjaliikenteestä siirrettiin eri yhteistyöyritysten hoidettaviksi. Suomen Kaukokiito Oy:n asema valtakunnallisena katto-organisaationa vakiintui.
2000-luvun alkaessa Kaukokiito eli voimakkaan kasvun aikaa. Kalustoon ja terminaaleihin investoitiin eri puolilla maata. Pääkaupunkiseudun uusi 15 000 neliön suuruinen terminaali valmistui keväällä 2005 Vantaan Voutilaan.
Vuonna 2003 Kaukokiito juhli 50-vuotista taivaltaan. Samana vuonna ilmestyi historiateos "Kaukokiito Suomalainen – 50 vuotta".
Vuonna 2005 julkaistiin Kaukokiidolle mittatilaustyönä tehty Pate Mustajärven single ”Ajan päivin, ajan öin”. Sen on säveltänyt Yö-yhtyeestä tuttu Olli Lindholm ja sanoittanut Pauli Hanhiniemi (mm. Kolmas Nainen). Kappale soi pitkin vuotta 2005 Kaukokiidon radiomainoksessa Radio Iskelmässä ja Radio Novassa. Kappaleesta tehty musiikkivideo voitti yleisöäänestyksen "Levyraati"-ohjelmassa huhtikuussa 2005.
Vuonna 2013 Kaukokiito otti käyttöönsä uuden toiminnanohjausjärjestelmän, Repsikan, sekä uuden sähköisen tilausportaalin nimeltään Kaukoputki.
NBA-kausi 1987–1988
NBA-kausi 1987–1988 oli NBA-liigan 42. kausi. Runkosarja alkoi 6. marraskuuta 1987 ja loppui 24. huhtikuuta 1988. Los Angeles Lakersista tuli ensimmäinen mestaruuden uusinut joukkue sitten vuoden 1969 kun se kaatoi Detroit Pistonsin 21. kesäkuuta päättyneessä finaalisarjassa otteluvoitoin 4–3.V=voitot, H=häviöt, V%=voittoprosentti, *=divisioonansa voittaja
NBA-kausi 1986–1987
NBA-kausi 1986–1987 oli NBA-liigan 41. kausi. Runkosarja käynnistyi 31. lokakuuta 1986 ja loppui 19. huhtikuuta 1987. Pudotuspelien päätteeksi, 14. kesäkuuta Los Angeles Lakers voitti jo vuosikymmenen neljännen mestaruutensa kaadettuaan Boston Celticsin finaalisarjassa otteluvoitoin 4–2.V=voitot, H=häviöt, V%=voittoprosentti, *=divisioonansa voittaja
Valkorintatapakulo
Valkorintatapakulo ("Eleoscytalopus indigoticus") on Brasilian kotoperäinen varpuslintu.
Valkorintatapakulot elävät Brasilian rannikolla Bahiasta Rio Grande do Suliin. Lajin kanta on taantunut metsien hakkuiden ja uudelleen metsittämisen seurauksena. Valkorintatapakulo elää vuoristometsien alikasvoksessa, yleensä alle kilometrin korkeudella merenpinnasta.
Keskustelu (elokuva)
Keskustelu () on vuonna 1974 ensi-iltansa saanut Francis Ford Coppolan ohjaama, käsikirjoittama ja tuottama psykologinen trillerielokuva. Pääosissa ovat Gene Hackman, John Cazale, Allen Garfield, Cindy Williams sekä Harrison Ford uransa alkuvaiheilla. "Keskustelu" sijoittuu Coppolan tuotannossa "Kummisedän" ykkös- ja kakkososien väliseen aikaan.
Harry Caul (Gene Hackman) on yksinäinen mies, joka vakoilee ammatikseen muiden ihmisten tekemisiä kuuntelukoneella San Franciscossa. Hänen tekemisistään seuraa kuitenkin harmia: hän uskoo, että kaksi hänen vakoilemaansa ihmistä aiotaan murhata.
"Keskustelu" valittiin vuonna 1995 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.
Espanjan ympäriajo 2009
Espanjan ympäriajo 2009 oli järjestyksessään 64. maantiepyöräilyn Espanjan ympäriajo. Kilpailu alkoi 29. elokuuta Assenista ja kaikkiaan neljä ensimmäistä etappia ajettiin Alankomaissa ja Belgiassa. Kilpailu jatkui ensimmäisen välipäivän jälkeen Espanjan Tarragonasta 3. syyskuuta ja päättyi Madridiin 20. syyskuuta 2009.
Kilpailussa oli mukana 17 UCI ProTour -tallia ja viisi UCI Continental Circuits -tason joukkuetta. ProTour-talleista mukaan kutsuttiin alun perin kaikki muut paitsi Fuji - Servetto ja Katjuša. Fuji-Servetto sai kuitenkin valituksen jälkeen osanotto-oikeuden kilpailuun. 
Mukana olivat seuraavat tallit: Ag2r-La Mondiale, Andalucía-Cajasur, Astana, Bbox Bouygues Télécom, Caisse d'Epargne, Cervélo TestTeam, Cofidis, Contentpolis-Ampo, Euskaltel-Euskadi, Française des Jeux, Fuji - Servetto, Garmin-Slipstream, Lampre-N.G.C., Liquigas, Quick·Step - Innergetic, Rabobank, Silence-Lotto, Columbia-HTC, Milram, Saxo Bank, Vacansoleil ja Xacobeo Galicia.
Edellisvuoden kolme parasta, Alberto Contador, Levi Leipheimer ja Carlos Sastre, eivät olleet mukana. Kärkisijoille veikkailtiin ennakkokaavailuissa muun muassa Ivan Bassoa, Tom Danielsonia, Cadel Evansia, Jakob Fuglsangia, Robert Gesinkiä, Chris Horneria, Kim Kircheniä, Roman Kreuzigeria, José Ángel Gómez Marchantea, Daniel Martinia, Ezequiel Mosqueraa, Samuel Sánchezia, Andy ja Fränk Schleckiä, Alejandro Valverdea sekä Christian Vandeveldeä. Mukana oli myös vuoden 2006 voittaja Aleksandr Vinokurov, joka vapautui muutamaa viikkoa ennen kilpailun alkua kahden vuoden kilpailukiellosta.
Kokonaiskilpailun voitti Alejandro Valverde 55 sekunnin erolla Samuel Sáncheziin, Cadel Evans oli kolmas. Pistekilpailun voitti André Greipel, mäkikirikilpailun David Moncoutié, yhdistelmäkilpailun Valverde ja joukkuekilpailun Xacobeo Galicia.
Kilpailussa ajettiin kaikkiaan 21 etappia.
Kilpailuosioiden lopputulokset muodostuivat seuraaviksi
Kilpailuosioiden johdossa olivat eri etappien jälkeen seuraavat ajajat
Alberto Lattuada
Alberto Lattuada (13. marraskuuta 1914 – 3. heinäkuuta 2005) oli italialainen elokuvaohjaaja.
Lattuada syntyi Milanossa. Hänen isänsä oli säveltäjä Felice Lattuada. Lattuada oli nuorena kiinnostunut kirjallisuudesta. Opiskeluaikanaan, vuonna 1932 hän liittyi kaksi kertaa kuukaudessa ilmestyneen fasismin vastaisen "”Camminare”"-julkaisun toimituskuntaan.
Vuonna 1940 hän aloitti uransa elokuva-alalla käsikirjoittajana ja ohjaaja Mario Soldatin avustajana elokuvassa "Piccolo mondo antico". Vuonna 1943 hän teki ensimmäisen oman ohjauksensa elokuvassa "Giacomo l’idealista". Varsinainen läpimurto myös kansainvälisellä tasolla tuli hänen kahdella neorealistisella elokuvallaan "Il bandito" (1946) ja "Ilman sääliä" ("Senza pietà", 1948).
Vuonna 1950 Federico Fellini teki ensimmäisen ohjaustyönsä Lattuadan apuohjaajana elokuvassa "Varieteen valot".
Vuonna 1979 New Line Cinema julkaisi Lattuadan filmin "Hellyyden hetket" ("Così come sei") teatterilevitykseen Yhdysvalloissa.
Alberto Lattuada kuoli 90 vuoden ikäisenä Alzheimerin tautiin. Häneltä jäi vaimo, näyttelijätär Carla Del Poggio, jonka kanssa hän oli ollut avioliitossa 60 vuotta. Lattuada haudattiin perheensä hautakappeliin Morimondoon.
Casino Royale (romaani)
Casino Royale on Ian Flemingin kirjoittama ensimmäinen James Bond -sarjan romaani. Teoksen on julkaissut alkujaan 13. huhtikuuta 1953 Britanniassa kustannusyhtiö Jonathan Cape.
Neuvostoliitolle työskentelevä Le Chiffre on haaskannut virheinvestoinneilla salaisen rahaston, jolla oli sodan tullen tarkoitus luoda viides kolonna kommunistien hallitsemia ranskalaisia ammattiliittoja. Le Chiffre pelkää neuvostoliittolaisen kostajajärjestö SMERSHin olevan jäljillään, joten hän yrittää kerätä rahat takaisin uhkapelillä.
Britannian salaisen palvelun agentti 007, James Bond, lähetetään nujertamaan Le Chiffre Royale-les-Eaux'n kasinon pelipöydässä. Avukseen Bond saa osasto N:n agentti Vesper Lyndin, ranskalaisagentti Mathisin ja CIA:n agentti Felix Leiterin.
Bond, Le Chiffre ja useat muut eurooppalaiset miljonäärit kilpailevat baccarat-pöydässä valtavista summista. Le Chiffre pelaa Bondin ulos, mutta Bond palaa haastamaan Le Chiffren saatuaan Leiteriltä rahoitusta. Peli päättyy, kun Bond kukistaa Le Chiffren.
Le Chiffre kätyreineen kidnappaa Lyndin. Bond lähtee takaa-ajoon, mutta ajaa piikkimattoon ja suistuu tieltä. Le Chiffre kätyreineen vie Bondin huvilalle, missä Le Chiffre kiduttaa Bondia, jotta tämä kertoisi mihin on kätkenyt voittošekkinsä. Paikalle saapuu SMERSH:n agentti, joka ampuu Le Chiffren ja tämän kätyrit.
Bond herää sairaalassa. Kuntoutumisen jälkeen hän päättää erota salaisesta palvelusta ja jatkaa elämäänsä rakastettunsa Lyndin kanssa. He matkaavat pieneen rantahotelliin ja Bond päättää naida Lyndin.
Eräänä aamuna Lynd kuitenkin löytyy sängystään kuolleena. Hän on jättänyt Bondille kirjeen, jossa kertoo olleensa Neuvostoliiton kaksoisagentti. SMERSH on kiristänyt Lyndiä pitämällä vankina hänen entistä rakastettuaan. Lynd pelkäsi SMERSH:n tappavan Bondin ja päätti tappaa itsensä pelastaakseen tämän.
Kirja päättyy, kun Bond raportoi työnantajalleen Lyndin petoksesta tylyin sanoin:
Seututie 760
Seututie 760 on Sievistä Reisjärven kautta Pihtiputaalle kulkeva seututie Pohjois-Pohjanmaan ja Keski-Suomen maakuntien alueella. Tien pituus on 85 kilometriä. Reisjärvellä tie kulkee noin 10 kilometriä yhdessä kantatien 58 kanssa.
Yhteisöpedagogi (ylempi AMK)
Yhteisöpedagogi (ylempi AMK) on ammattikorkeakoulun tutkintonimike järjestö- ja nuorisotyön tutkinnon (90 op) suorittaneille. Tämän ylemmän ammattikorkeakoulututkinnon voi suorittaa pääasiallisesti ammattikorkeakoulututkinnon suorittanut yhteisöpedagogi (AMK) sen jälkeen kun on työskennellyt tutkinnon suorittamisensa jälkeen kolme vuotta. Tutkinnon voi suorittaa Humanistisessa ammattikorkeakoulussa (HUMAK) Helsingissä ja Kaakkois-Suomen ammattikorkeakoulussa Mikkelissä. Tutkinto suoritetaan työn ohella ja sen kesto on 1,5 vuotta.
Ensimmäiset ylemmän ammattikorkeakoulututkinnon suorittaneet yhteisöpedagogit (ylempi AMK) valmistuivat HUMAKista 18.12.2008. Heidän koulutuksensa profiili oli yhteisöjen kehittäminen.
John C. Booth
John C. Booth (1902 - 1996) oli Jehovan todistajien hallintoelimen jäsen vuodesta 1974 kuolemaansa saakka. Hänet kastettiin raamatuntutkijaksi vuonna 1923, innostuttuaan liikkeestä "Miljoonat, jotka nyt elävät, eivät koskaan kuole" -kirjan luettuaan. Kasteen jälkeen hän alkoi julistaa liikkeen sanomaa ovelta ovelle.
Vuonna 1974 hänet valittiin hallintoelimen jäseneksi, ja hän muutti Jehovan todistajien päämajaan, New Yorkin Brooklyniin. Hän palveli tässä tehtävässä kuolemaansa saakka.
Make Believe
Make Believe voi tarkoittaa:
Emil Holmström (muusikko)
Emil Holmström (s. 1980) on suomalainen pianisti. Hän on esiintynyt kamarimuusikkona ja orkesterisolistina. Holmström kuuluu Uusinta-kamariyhtyeen jäseniin, minkä lisäksi hän esiintyy myös muissa kamarimusiikkikokoonpanoissa. Hän on esiintynyt mm. Sinfonia Lahden solistina, ja sekä kantaesittänyt että levyttänyt useiden suomalaissäveltäjien musiikkia.
Rosanna
Rosanna on yhdysvaltalaisen rockyhtyeen Toton "Toto IV" albumin ensimmäinen single vuodelta 1982. Kappaleen on sanoittanut David Paich.
Kappale on nimetty Steve Porcaron tyttöystävän Rosanna Arquetten mukaan. Sanoitus ei kuitenkaan liity häneen.
Rosanna oli suuri menestys ja se voitti kolme Grammy-palkintoa: vuoden levytys, paras lauluesityksellinen instrumentaalikappale ja paras kaksi- tai useampiääninen vokaalisovitus. Single myi kultaa muun muassa Kanadassa, sekä Yhdysvalloissa.
Borneonpallokala
Borneonpallokala ("Auriglobus amabilis" syn. "Chonerhinos amabilis") on aasialainen makean veden pallokalalaji. Se jää alle 7 cm pitkäksi. Se on selkäpuolelta limetinvihreä, vatsapuolelta valkoinen. Selkäevän keskellä on tumma läikkä, päälaelta ylähuuleen kulkee tumma juova ja selässä näkyy tumma, pyrstöä kohti levenevä juova. Se syö vedessä eläviä hyönteisten toukkia.
WSDL
Web Service Description Language (WSDL) on W3C:n määrittämä XML-perustainen
kieli, jolla kuvataan tietoverkossa tarjolla oleva web-teknologioihin perustuva palvelu,
eli Web Service. Kuvaus koostuu "abstraktista", ja "konkreettisesta"
osasta, joista abstrakti kuvaus kuvaa palvelun rajapinnan sitomatta palvelua mihinkään
tiettyyn osoitteeseen tai käytettävään yhteyskäytäntöön (protokollaan).
Konkreettinen osa puolestaan kuvaa käytetyn protokollan ja määrittää myös palvelun osoitteen
tietoverkossa.
Samasta palvelusta voi olla olemassa useita ilmentymiä, esimerkiksi maantieteellisesti eri
alueille voi olla omat ilmentymänsä samasta palvelusta. Tällöin eri ilmentymät jakavat
saman abstraktin kuvauksen, mutta konkreettinen osa on kullekin ilmentymälle omansa. Palvelua
käyttävä asiakassovellus voi etsiä etsiä sopivan palvelun ilmentymän ajonaikaisesti
käyttämällä Universal Description Discovery and Integration -palvelua.
Baoruco
Baoruco (myös Bahoruco) on provinssi Dominikaanisessa tasavallassa. Siellä on 97 313 asukasta (vuonna 2010) ja sen pinta-ala on 1 285 neliökilometriä. Provinssin pääkaupunki on Neiba.
Baorucon provinssi on jaettu viiteen kuntaan. Vuonna 1952 siitä lohkaistiin Independencian provinssi.
Duarte
Duarte on provinssi Dominikaanisessa tasavallassa. Siellä on 289 574 asukasta (vuonna 2010) ja sen pinta-ala on 1 650 neliökilometriä. Provinssin pääkaupunki on San Francisco de Macorís.
Provinssi on nimetty Dominikaanisen tasavallan itsenäistymisen keulahahmo Juan Pablo Duarten mukaan. Se jaetaan seitsemään kuntaan.
Oion alue
Oion alue () on Guinea-Bissaun keskiosassa sijaitseva hallintoalue, jossa vuoden 2009 väestönlaskennan mukaan asui 226 263 ihmistä.
Oion aluetta rajaa pohjoisessa Senegal. Idässä naapurina on Guinea-Bissaun Bafatán alue ja etelässä Quinaran alue. Alueen lounaispuolella ovat maan pääkaupunki Bissau ja Biombon alue sekä lännessä Cacheun alue.
Alueen hallinnollinen keskus on Cacheujoen pohjoisrannalla sijaitseva Farimin kaupunki. Sieltä on pääkaupunki Bissaun keskustaan linnuntietä noin 80 kilometrin ja maanteitse – veneellä tapahtuvan Cacheujoen ylityksen jälkeen – runsaan 110 kilometrin matka pienten Mansaban ja Mansoan kaupunkien kautta johtavaa tietä pitkin (satelliittikuvan perusteella). Jokimatka meren äärelle läntisen naapurialueen Cacheun kaupunkiin on noin 150 kilometriä. Sieltä pääkaupunkiin on vielä 145 kilometrin merimatka.
Oion alue jakautuu hallinnollisesti viiteen osa-alueeseen eli sektoriin, jotka ovat Bissorã, Farim, Mansaba, Mansoa ja Nhacra. Suurimmat etniset ryhmät ovat balantet (43,6 %) ja mandinkat (32,9 %).
Kimmo Leppälä
Kimmo Aarne Eerik Leppälä (s. 1963) on suomalainen klarinetisti ja säveltäjä. Leppälä toimii Lohjan kaupunginorkesterin klarinetin äänenjohtajana. Hän teki diplominsa Sibelius-Akatemiassa vuonna 1991. Leppälä on esiintynyt lukuisien suomalaisorkestereiden kanssa (mm. Avanti), minkä lisäksi hän johtaa Mill Hill Big Bandiä. 2000-luvulla hän on toiminut aktiivisesti mm. Uusinta-kamariyhtyeessä. Leppälän mielenkiinto on ulottunut taidemusiikin ohella jazziin, ja hän on levyttänyt molempia musiikinlajeja. Hän on kantaesittänyt lukuisien suomalaissäveltäjien teoksia ja tuonut ajoittain esille myös omaa kamarimusiikkituotantoaan.
Leppälä kuuluu Opera Big Bandin ja Martin Brushane Big Bandin saksofonisektioon. Hänen sävellyksiään ovat soittaneet mm. Lohjan kaupunginorkesteri, Kotkan kaupunginorkesteri, Avanti, Suomalainen saksofonikvartetti ja Uusinta. Vuonna 1985 Kimmo Leppälä palkittiin kunniamaininnalla sooloklarinettiteoksestaan "Hirtengedichte" Premio Valentino Bucchi-sävellyskilpailussa Italiassa. Leppälän ensimmäinen levytetty sävellys "Oboekvartetto 1" on julkaistu 2003 Uusinta-yhtyeen levyllä "At the edge of time". Uusinta kustannusosakeyhtiö on myös kustantanut osan hänen sävellyksistään.
Slovenian käsipallomaajoukkue
Slovenian käsipallomaajoukkue edustaa Sloveniaa käsipallon miesten maajoukkuekilpailuissa. Sitä hallinnoi Slovenian käsipalloliitto.
Slovenia on selviytynyt kaksi kertaa olympialaisten käsipalloturnaukseen. Sydneyssä 2000 se sijoittui alkulohkossaan neljänneksi selviytyen puolivälieräotteluun, jonka hävisi Venäjälle 22–33. Ateenassa 2004 Slovenia jäi alkulohkossaan kuudenneksi eli viimeiseksi. EM-kilpailuissa Slovenia sai kotikisoissaan 2004 hopeaa. Voitettuaan alkulohkonsa se sijoittui jatkolohkossa toiseksi. Välieräottelussa Slovenia voitti Kroatian 27–25, mutta hävisi Ljubljanassa pelatussa loppuottelussa Saksalle 25–30. MM-kilpailuissa Slovenia on saavuttanut parhaimmillaan pronssia 2017. Hävittyään välierässä Ranskalle 25–31 se kukisti pronssiottelussa Kroatian 31–30. Vuoden 2013 MM-kilpailuissa Slovenia sijoittui neljänneksi.
Hanasaari A (elokuva)
Hanasaari A on Hannes Vartiaisen ja Pekka Veikkolaisen dokumenttielokuva purettavasta voimalasta. Vuonna 2009 valmistunut kokeellinen dokumenttifilmi kertoo helsinkiläisen Hanasaaren vanhan hiilivoimalaitoksen tuhosta ja kaupunkikuvan peruuttamattomasta muutoksesta. Elokuva perustuu puoleen miljoonaan valokuvaan voimalan kahden viimeisen vuoden ajalta.
Elokuva sai Tampereen elokuvajuhlilla Risto Jarva -palkinnon 2009.